Reiknað er með að þungaflutningar um Breiðafjörð nær tvöfaldist á næstu fimm árum með auknum umsvifum í fiskeldi. Sveitarfélög bíða óþreyjufull eftir að hafist verði handa við að endurhanna hafnarmannvirki.
Á fundi sveitarfélaga, samgönguráðuneytis og Vegagerðarinnar var gerð grein fyrir niðurstöðum þarfagreiningar fyrir framtíð ferjusiglinga um Breiðafjörð. Fyrirséð virðist að þungaflutningar muni aukast mikið á næstu fimm árum, sem má fyrst og fremst rekja til aukinna umsvifa í fiskeldi á sunnanverðum Vestfjörðum. Núverandi flutningar nema um 35 þúsund tonnum á dag en eftir fimm ár verði þeir 58 þúsund tonn. Það eru um tíu vörubílar en núverandi ferja tekur sex vagna á dag.
Hagsmunaaðilar eru sammála um að núverandi ferja uppfylli hvorki kröfur um flutningsgetu, öryggi né aðgengi. Núverandi skip hefur tvisvar bilað á síðustu átján mánuðum, en í því er engin varavél.
Jakob Björgvin Jakobsson er bæjarstjóri í Stykkishólmi.
Þessi þarfagreining, niðurstaða hennar er sú að það er þörf á nýrri ferju til að mæta þörfum samfélagsins. Næstu skrefin eru þá að tryggja fjármagn í þessa vegferð. Það snýr þá að samgönguráðherra og ríkisstjórn að tryggja fjármagnið í næstu skref.
Háværar kröfur hafa verið uppi um að gamli Herjólfur gangi Baldri í stað þar til varanleg lausn finnst. En til að svo megi verða þarf fyrst að endurhanna og -smíða hafnarmannvirki þar sem núverandi aðstaða er ekki nógu stór. Jakob segir beðið eftir ríkinu svo hægt verði að halda áfram.
Ég myndi segja að það þyrfti að koma aðeins meira input frá ríkinu hvað varðar fjárheimildir og slíkt þannig að Vegagerðin geti sett fullan þunga í það að teikna og hanna og byrja vinnu við breytingar.
Samkvæmt þarfagreiningunni er áætlað að ný ferja kosti ekki meira en fjóran og hálfan milljarð. Til samanburðar var upphaflega áætlað að nýi Herjólfur myndi kosta 4,2 milljarða. Hann fór þó langt fram úr áætlun og kostaði ríkið endanlega um sex milljarða.